钦定古今图书集成/明伦汇编/氏族典/第264卷 > 王元膺
## 钦定古今图书集成/明伦汇编/氏族典/第264卷 > 王元膺

按《十国春秋》，“前蜀王元膺，字昌美，高祖第二子。初名
宗懿，起家秘书少监，封遂王，已而立为皇太子，未几
更名元垣。永平中，得铜牌于什邡，高祖以为符谶，又
命改名曰元膺。元膺性猜忍，颇多材艺，能射钱中孔，
常抱画球掷马上，驰而射之，无不中。唐道袭者，高祖
嬖臣也，元膺心易之，屡谑于朝会。七夕前一日，元膺”
召诸王大臣置酒，道袭亦在坐间，而王宗翰及潘峭、
毛文锡不至。元膺怒曰：“集王不来，峭与文锡教之耳。”
集王，谓宗翰也。明日，元膺入白高祖，峭、文锡离间诸
王。顷之，道袭入，高祖告之，道袭曰：“太子谋作乱，欲召
诸王锢之，然后举事尔。”高祖疑之，道袭请召屯营军
入卫，元膺初不为备，闻召兵，以为将诛己，乃率天武
兵自卫，捕峭、文锡，囚诸东宫；又捕成都尹潘峤，囚诸
得贤门。明日，徐瑶、常谦、严璘等挟元膺以逐道袭，道
袭拒战见杀。高祖乃遣王宗侃、宗贺、宗黯等发兵讨
为乱者。瑶战死，兵皆溃去，谦与元膺为卫士所杀。